Fişă de lectură: RÂUL DE CIOCOLATĂ CALDĂ

— Cred că cel care scrie povestea e înnebunit după dulciuri, murmură puștiul, visător. Întâi prăjitura iepurelui, pe urmă pădurea acadelelor, acum asta...

Între timp, Alexandra nu stătea degeaba. Pe ea prea puțin o interesa cine scrisese povestea. Oricine ar fi fost, avusese o idee minunată cu râul de ciocolată. Culese de pe jos o frunză de brusture, o răsuci în formă de cornet și o umplu cu lichidul dulce și aromat. Știa că mama nu i-ar fi dat niciodată voie să facă așa ceva. Parcă o auzea: „Nu pune mâna, frunza aia e plină de microbi!”. Dar ei îi era prea poftă ca să mai țină seama de asta. Iar în povești nu există microbi, ca în viața reală.

După ce se săturară de ciocolată, copiii rămaseră gânditori pe malul râului. Încă nu își dădeau seama cum vor reuși să-l traverseze.

— Oare o fi adânc? întrebă cu teamă fetița.

Îl privea cum șerpuia prin iarbă, liniștit, făcând o mică spumă albă la mal, răspândind în jur un miros îmbietor, de cacao, vanilie și scorțișoară. Dar, totuși, n-avea niciun chef se înece în ciocolată caldă. Își amintea acum cu tristețe de lecțiile de înot la care refuzase să se ducă, indiferent de cât de mult insistaseră părinții ei. Acum i-ar fi prins atât de bine să înoate! Sau cel puțin așa își imagina.

— Eu zic să-l bei pe tot, râse fratele ei. Ai început bine! Așa, o să putem traversa!

— Matei, nu mai râde! se bosumflă ea.

— Bine, bine, nu mai spun nimic, dădu puștiul din cap, împăciuitor.

Spunând acestea, își suflecă mâneca până la umăr, dezgolindu-și tot brațul, pe care apoi îl scufundă în lichidul dulce. Dar, chiar și așa, tot nu reușise să atingă fundul. Se părea că râul era adânc. Dar nici nu bănuia cât era de periculos.

Asta, până când nu simți durerea.

(Fragment din romanul **Tableta și Castelul Interzis**, de Cristina Centea)

Găsește cuvinte cu sens opus:

* îmbietor —
* a se bosumfla —
* împăciuitor

Completează propoziția:

Alexandra s-a supărat pe Matei deoarece………………………………………

De ce crezi că râul era periculos? Imaginează un final pentru acest capitol.

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………….